  Майя Бывальцева Удмурт кун университетысь Удмурт кылосбуръя, финно-угроведениея но журналистикая институтэз йылпумъясьёс валтӥсь дипломзы вӧзы эшшо одӥг-кысэ басьтыны быгато. Сыӵе луонлыкез асьсэлы пайдаен берыкто 70 процент палаез студентъёс, вераз иворъёсъя «Удмуртия» агентстволы институтлэн кивалтӥсез Наталья Кондратьева. Ватсаса тодон-валанъёс басьтыны мылкыд карисьёслы Удмурт кылосбуръя, финно-угроведениея но журналистикая институт пӧртэм луонлыкъёс ӵектэ. Программаосты улонэ пыӵатыны кутскыку, студентъёсты отчы пыриськытыны капчи ӧй вал, шуэ институтлэн кивалтӥсез, табере соос асьсэос адӟо, макем со кулэ. Мон шуысал 70 процентэзлэн студентъёслэн ватсаса сётэм дипломзы одно ик луэ. Нормативной ужкагазъя соос быгато ортчыны дышетон программаез кыкетӥ курсын, но диплом басьто базовой дипломенызы ӵош. Соин ик вань сыӵе студентъёсмы, кудъёсыз 1-тӥ но 2-тӥ курсын басьто одӥгзэ ватсаса сётэм дышетон программаез, нош 3-тӥ но 4-тӥ курсын басьто на эшшо кыкетӥзэ сыӵе программаез. Шумпоттытэ, вань 20 процентэз ке но студентъёсмы, кин 4-тӥ курс бере, базовой диплом басьтэм бере, басьто на эшшо кыкетӥ яке куинетӥ ватсаса сётэм диплом Наталья КондратьеваВатсаса дышетон программа одӥг ар-ар но ӝыны кыстӥське. Студентъёс асьсэлы кельшисьсэ ӧрез быръё. Кылсярысь, англи ёзэтын дышетскисьёс удмурт кыл но литература ӧръя диплом басьтыны быгато. Эшшо одӥгез луонлык — англи, финн, венгер кылъёсты дышетон. «Со пиналъёс, кин дышетэ ватсаса та кылъёсты, соос пырисько Венгриын, Финляндиын ортчись гужем курсъёсы. Кылсярысь, шумпотымон, таяз арын 11 студентъёсмы венгер кылъя курсъёсын тодон-валанъёссэс будэтыны быгатозы, озьы ик куинез мыно Финляндие. Милям огкылъёс та университетъёсын гожтэмын, соин ик таӵе луонлыкъёс арлы быдэ милям вань», — вераз Удмурт кылосбуръя, финно-угроведениея но журналистикая институтлэн кивалтӥсез. Со сяна, Дышетонэз азинтонъя институтэн ӵош усьтэмын «Дошкольное образование» программа. Сое ортчем бере диплом басьтыса, выпускникъёс нылпи садын визьнодась луыса ужаны быгато. «Таиз программа усьтэмын мукетъёслы но, асьме студентъёсмылы гинэ ӧвӧл. Нырысетӥ арын ми та программаез Кузебай Герд нимо гимназиысь воспитательёсын ӵош усьтӥмы вал, соослэсь куронзэс но лыдэ басьтыса. Угось (дышетонъя — ред.) стандартын зэмзэ но гожтэмын, кин ужа нылпи садын, соослэн нимысьтыз дипломзы луыны кулэ, кытын пусъемын «воспитатель дошкольного образования» шуыса», — валэктӥз Наталья Кондратьева. Озьы ик солэн верамезъя, Удмурт кылосбуръя, финно-угроведениея но журналистикая институт нимысьтыз саклык висъя «Педагогическое образование» ӧрлы. «Милям усьтэмын нимысьтыз базовой кафедрамы Кузебай Герд нимо гимназиын, соин ик нырысетӥ курсысен кутскыса котькуд ар арняяз одӥг пол яке ӵемгес но студентъёс тодон-валанъёссэс будэто практика вылын. Соин ик кин ассэ туннэ адӟе дышетӥсьын, соослы мон дэмласал нимысьтыз «Педагогическое образование» направление пырыны, угось дышетӥсьлэн ӧнерез котьку но стабильной, со котьку но асьмелэн улонамы кулэ», — вераз Кондратьева. Солэн кылъёсызъя, студентъёслэсь куронъёссэс лыдэ басьтыса, «одно ик усьтыны тыршиськомы со направлениез. Шуом, мылкыд карзы ке экономикая ватсаса образование басьтыны, туннэ нормативной база сыӵе луонлыкъёс сётэ». Ватсалом, ватсаса дышетскон понна дун тыроно луоз. Но Наталья Кондратьевалэн верамезъя, со туж ик бадӟым ӧвӧл — араз 13–14 сюрс манет. Вылаз ик, студентъёс со понна коньдонэн юрттэт басьтыны быгато. «Соин студент понна со усе туж дунтэм, мон шуысал, нош луонлыкъёссэ усьтэ туж трослы», — пусйиз Наталья Кондратьева. Тодэ вайытом, та дыре Россиысь вылӥ дышетсконниосын куриськонъёсты кутон вакыт мынэ. Удмурт кун университетысь Удмурт кылосбуръя, финно-угроведениея но журналистикая институтлы 2017-тӥ арын 50 адямилы коньдэт чотын дышетскон интыос висъямын. Со сяна, 50 пала адямиез магистратурае ӧтё. Нош заочной амалэн дышетскон понна таиз арысен дун тыроно луоз.  Тегъёс: Дышетон УдГУ Ижкар Удмуртия удмуртъёс  